Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

El conseller d’Acció Exterior, Relacions Institucionals i Transparència, Ernest Maragall, i la ministra de Política Territorial i Funció Pública del govern espanyol, Meritxell Batet, han signat la retirada de part dels recursos d’inconstitucionalitat contra les lleis d’emergència en l’àmbit de l’habitatge i pobresa energètica. La lleu 24/2015, aprovada per ILP pel Parlament de Catalunya, i la que la va substituir, la 4/16, van ser recorregudes pel PP i suspeses cautelarment pel TC, però el PSOE s’havia compromès a aixecar aquests recursos.

L’acord ja es va anunciar la setmana passada, però la Generalitat es va doldre que no s’hagués recuperat la llei íntegra. El govern espanyol manté el recurs contra els articles 1 i 2 i la disposició transitòria primera de la llei 24/2015, que fan referència a les subrogacions d’hipoteques i dacions en pagament. L’executiu espanyol considera que vulneren les seves competències.

El govern espanyol també tenia dubtes sobre la constitucionalitat de l’article 7 de la llei, que afecta els grans tenidors d’habitatge, és a dir, bancs i fons voltor. L’article deia que l’administració podia obligar els grans tenidors a cedir els pisos buits a un fons d’habitatge per a polítiques socials. I també deia molt clarament qui eren els grans tenidors: les entitats financeres, les filials immobiliàries d’aquestes entitats, els fons d’inversió i les entitats de gestió d’actius; a més de persones jurídiques que, per si soles o per mitjà d’un grup d’empreses, siguin titulars d’una superfície habitable de més de 1.250 metres quadrats. Finalment, es va arribar a l’acord que l’estat retiraria el recurs sobre l’article en qüestió i que més endavant la Generalitat reda

La plataforma que va impulsat la ILP s’ha mostrat molt satisfeta per l’acord: ‘Per fi podem dir amb orgull que hem recuperat la part d’habitatge de la Llei contra els desnonaments i la pobresa energètica que el PP, obeint a la banca, va impugnar el maig del 2016’. I llancen un avís: ‘Ara més que mai exigirem que es compleixi la Llei fins a l’última coma. Avisem a la banca, fons voltors i elèctriques que no tolerarem cap intent més d’eludir les seves responsabilitats. Estarem vigilants i denunciarem qualsevol intent de fer-ho.’

Avui podem dir que hem aconseguit allò que ens deien era impossible. Fa anys que demostrem que organitzades, empoderades i unides, sí que es pot! Hem doblegat a la banca i als que volen seguir especulant amb un dret: l'habitatge #HemRecuperatLa24https://t.co/DmS0Ow32jT — ILP – Llei 24/2015 (@ILPhabitatge) October 30, 2018

Amb aquesta llei, signada per 150.000 ciutadans, es permetrà:

1. Que els grans propietaris hauran d’oferir un lloguer social obligatori abans de fer un desnonament. No fer l’oferta de lloguer o no respectar els preus socials que marca la llei comporta multes de 90.000 euros.

2. Cessió obligatòria d’habitatges buits de bancs i fons voltor a les administracions per a lloguer social.

3. Mediació entre la banca i persones deutores com a mesura contra el sobreendeutament.

4. Obligació de reallotjament per part de les administracions.